ประกาศเจ้าพนักงานควบคุมการแลกเปลี่ยนเงิน เรื่อง หลักเกณฑ์และวิธีปฏิบัติเกี่ยวกับศูนย์บริหารเงิน (ฉบับที่ 3)

ประกาศเจ้าพนักงานควบคุมการแลกเปลี่ยนเงิน

ประกาศเจ้าพนักงานควบคุมการแลกเปลี่ยนเงิน
เรื่อง
หลักเกณฑ์และวิธีปฏิบัติเกี่ยวกับศูนย์บริหารเงิน
(ฉบับที่ ๓)[๑]

อาศัยอำนาจตามความในข้อ
๗ ข้อ ๑๖ และข้อ ๒๐ แห่งกฎกระทรวงฉบับที่ ๑๓ (พ.ศ. ๒๔๙๗)
ออกตามความในพระราชบัญญัติควบคุมการแลกเปลี่ยนเงิน พุทธศักราช ๒๔๘๕ และที่แก้ไขเพิ่มเติม
ข้อ ๑๐ ข้อ ๑๑ ข้อ ๑๓ ทวิ ข้อ ๑๓ ตรี ข้อ ๑๔ ข้อ ๑๕ และข้อ ๑๖ แห่งประกาศกระทรวงการคลัง
เรื่อง คำสั่งรัฐมนตรีให้ไว้แก่ตัวแทนรับอนุญาต ลงวันที่ ๓๑ มีนาคม พ.ศ. ๒๕๔๗
และที่แก้ไขเพิ่มเติม และข้อ ๒ และข้อ ๔ แห่งประกาศกระทรวงการคลัง เรื่อง คำสั่งรัฐมนตรีให้ไว้แก่ศูนย์บริหารเงิน
ลงวันที่ ๓๐ มิถุนายน พ.ศ. ๒๕๔๗ และที่แก้ไขเพิ่มเติม เจ้าพนักงานออกประกาศไว้ ดังต่อไปนี้

ข้อ ๑ 
ให้ยกเลิกคำนิยามคำว่า ภาระผูกพัน ในข้อ ๒ ของประกาศเจ้าพนักงานควบคุมการแลกเปลี่ยนเงิน เรื่อง
หลักเกณฑ์และวิธีปฏิบัติเกี่ยวกับศูนย์บริหารเงิน
ลงวันที่ ๑๑ มิถุนายน พ.ศ. ๒๕๕๓ และให้ใช้ความต่อไปนี้แทน
ภาระผูกพัน  หมายความว่า
ภาระที่จะต้องมีการจ่ายเงินเพื่อวัตถุประสงค์ตามข้อ ๑๑
แห่งประกาศกระทรวงการคลัง เรื่อง คำสั่งรัฐมนตรีให้ไว้แก่ตัวแทนรับอนุญาต ลงวันที่
๓๑ มีนาคม
พ.ศ. ๒๕๔๗ และที่แก้ไขเพิ่มเติม  ทั้งนี้
ให้รวมถึงเงินลงทุนในต่างประเทศ เงินลงทุนในตราสารทางการเงินสกุลเงินตราต่างประเทศ
ที่ออกและจำหน่ายในประเทศ เงินให้กู้ยืม
และเงินที่ชำระให้กลุ่มบริษัทในประเทศไทยหรือบุคคลในประเทศไทยที่เป็นคู่ค้ากับกลุ่มบริษัทในต่างประเทศ
ในกรณีศูนย์บริหารเงินลงทุนในต่างประเทศ
ลงทุนในตราสารทางการเงินสกุลเงินตราต่างประเทศที่ออกและจำหน่ายในประเทศ ให้กู้ยืม
หรือชำระเงินให้กลุ่มบริษัทในประเทศไทยหรือบุคคลในประเทศไทยที่เป็นคู่ค้าดังกล่าวตามขอบเขตการประกอบธุรกิจของศูนย์บริหารเงินด้วย

ข้อ
๒  ให้ยกเลิกความในข้อ ๖
ของประกาศเจ้าพนักงานควบคุมการแลกเปลี่ยนเงิน เรื่อง
หลักเกณฑ์และวิธีปฏิบัติเกี่ยวกับศูนย์บริหารเงิน ลงวันที่ ๑๑ มิถุนายน พ.ศ. ๒๕๕๓
และที่แก้ไขเพิ่มเติม และให้ใช้ความต่อไปนี้แทน
ข้อ ๖  ในการประกอบธุรกิจเป็นศูนย์บริหารเงิน
ให้ศูนย์บริหารเงินถือปฏิบัติตามหลักเกณฑ์ และวิธีการ ดังต่อไปนี้
(๑)
การรับซื้อภาระผูกพันหรือเอกสารเรียกเก็บเงินและการเป็นตัวแทนรับหรือจ่ายเงิน
(๑.๑)
ให้ศูนย์บริหารเงินรับซื้อภาระผูกพันค่าสินค้าหรือบริการหรือเอกสารเรียกเก็บเงินค่าสินค้าหรือบริการ
ระหว่างประเทศสกุลเงินตราต่างประเทศจากกลุ่มบริษัท
หรือเป็นตัวแทนของกลุ่มบริษัทในการรับเงินตามเอกสารเรียกเก็บเงินค่าสินค้าหรือบริการหรือจ่ายเงินตามภาระผูกพันค่าสินค้าหรือบริการระหว่างประเทศสกุลเงินตราต่างประเทศ
โดยการชำระเงินระหว่างศูนย์บริหารเงินกับกลุ่มบริษัทให้ชำระเป็นเงินตราต่างประเทศหรือเงินบาทก็ได้
และในการชำระเงินระหว่างศูนย์บริหารเงินกับคู่ค้าของตนหรือของกลุ่มบริษัทดังกล่าวให้ชำระเป็นเงินตราต่างประเทศหรือเงินบาทก็ได้
การชำระเป็นเงินบาทให้กลุ่มบริษัทหรือคู่ค้าในต่างประเทศให้ฝากเข้าบัญชีเงินบาทของบุคคลที่มีถิ่นที่อยู่นอกประเทศ
ของกลุ่มบริษัทหรือคู่ค้านั้นหรือของธนาคารที่เป็นผู้รับเงินเพื่อกลุ่มบริษัทหรือคู่ค้านั้นได้
ทั้งนี้
ค่าสินค้าหรือบริการระหว่างประเทศตามวรรคหนึ่ง หมายถึงกรณี ดังต่อไปนี้
(ก)
ค่าสินค้าหรือบริการระหว่างกลุ่มบริษัทในประเทศไทยกับคู่ค้าในต่างประเทศ
(ข)
ค่าสินค้าหรือบริการระหว่างกลุ่มบริษัทในต่างประเทศกับคู่ค้าในประเทศไทย
(ค)
ค่าสินค้าหรือบริการระหว่างกลุ่มบริษัทในต่างประเทศกับคู่ค้าในต่างประเทศ
(๑.๒)
ให้ศูนย์บริหารเงินเป็นตัวแทนของกลุ่มบริษัทในการรับหรือจ่ายเงินผลประโยชน์สกุลเงินตราต่างประเทศที่เกี่ยวกับการลงทุน
การกู้ยืม หรือการให้กู้ยืม เช่น เงินปันผล ดอกเบี้ย ตามเอกสารที่เกี่ยวข้อง
โดยการชำระเงินระหว่างศูนย์บริหารเงินกับกลุ่มบริษัทให้ชำระเป็นเงินตราต่างประเทศหรือเงินบาทก็ได้
และในการชำระเงินระหว่างศูนย์บริหารเงินกับคู่ค้าของกลุ่มบริษัทดังกล่าวให้ชำระเป็นเงินตราต่างประเทศหรือเงินบาทก็ได้
การชำระเป็นเงินบาทให้กลุ่มบริษัทหรือคู่ค้าในต่างประเทศให้ฝากเข้าบัญชีเงินบาทของบุคคลที่มีถิ่นที่อยู่นอกประเทศ
ของกลุ่มบริษัทหรือคู่ค้านั้นหรือของธนาคารที่เป็นผู้รับเงินเพื่อกลุ่มบริษัทหรือคู่ค้านั้นได้
ทั้งนี้
ผลประโยชน์สกุลเงินตราต่างประเทศตามวรรคหนึ่ง หมายถึงกรณีดังต่อไปนี้
(ก)
ผลประโยชน์ระหว่างกลุ่มบริษัทในประเทศไทยกับคู่ค้าที่เป็นนิติบุคคลในต่างประเทศ
(ข)
ผลประโยชน์ระหว่างกลุ่มบริษัทในต่างประเทศกับคู่ค้าที่เป็นนิติบุคคลในประเทศไทย
(ค)
ผลประโยชน์ระหว่างกลุ่มบริษัทในต่างประเทศกับคู่ค้าที่เป็นนิติบุคคลในต่างประเทศ
(๒)
การหักกลบรายได้ หรือภาระผูกพัน
ให้ศูนย์บริหารเงินนำรายได้
หรือภาระผูกพันในกรณีดังต่อไปนี้มาหักกลบกันได้
(๒.๑)
รายได้หรือภาระผูกพันค่าสินค้าหรือบริการระหว่างประเทศสกุลเงินตราต่างประเทศของกลุ่มบริษัทซึ่งศูนย์บริหารเงินดำเนินการเป็นตัวแทนของกลุ่มบริษัทในการรับหรือจ่ายเงินตามข้อ
๖ (๑.๑)
(๒.๒)
รายได้หรือภาระผูกพันที่เป็นเงินผลประโยชน์สกุลเงินตราต่างประเทศที่เกี่ยวกับการลงทุนการกู้ยืม หรือการให้กู้ยืม เช่น
เงินปันผล ดอกเบี้ย ของกลุ่มบริษัทซึ่งศูนย์บริหารเงินดำเนินการเป็นตัวแทนของกลุ่มบริษัทในการรับหรือจ่ายเงินตามข้อ
๖ (๑.๒)
(๒.๓)
รายได้หรือภาระผูกพันของศูนย์บริหารเงิน
ในขอบเขตการประกอบธุรกิจเป็นศูนย์บริหารเงิน
ทั้งนี้
การชำระเงินระหว่างศูนย์บริหารเงินกับคู่ค้าหรือกลุ่มบริษัท หลังจากหักกลบแล้วให้ปฏิบัติตามข้อ
๖ (๑)
(๓)
การซื้อ ขาย หรือแลกเปลี่ยนเงินตราต่างประเทศ
และบริหารความเสี่ยงจากอัตราแลกเปลี่ยน
(๓.๑)
ให้ศูนย์บริหารเงินขายเงินตราต่างประเทศกับนิติบุคคลรับอนุญาตได้ทุกกรณี
(๓.๒)
ให้ศูนย์บริหารเงินซื้อหรือแลกเปลี่ยนเงินตราต่างประเทศกับนิติบุคคลรับอนุญาตเพื่อศูนย์บริหารเงินหรือเพื่อกลุ่มบริษัทได้
โดยจะต้องกระทำเพื่อวัตถุประสงค์ในการบริหารจัดการเงินตราต่างประเทศ ตามข้อ ๖
ดังต่อไปนี้
(ก)
ชำระภาระผูกพันของตน หรือของกลุ่มบริษัท
(ข)
ขายหรือแลกเปลี่ยนกับกลุ่มบริษัท
(ค)
ฝากเงินตราต่างประเทศกับสถาบันการเงินในต่างประเทศ
ทั้งนี้ ในการซื้อหรือแลกเปลี่ยนเงินตราต่างประเทศกับนิติบุคคลรับอนุญาตเพื่อฝากกับสถาบันการเงินในต่างประเทศ
เพื่อลงทุนในตราสารหนี้สกุลเงินตราต่างประเทศในต่างประเทศหรือตราสารทางการเงินสกุลเงินตราต่างประเทศที่ออกและจำหน่ายในประเทศตามข้อ
๖ (๔.๖) หรือเพื่อฝากกับนิติบุคคลรับอนุญาตตามข้อ ๗ วรรคหนึ่ง (๑.๒)
โดยไม่มีภาระผูกพัน ให้ศูนย์บริหารเงินซื้อหรือแลกเปลี่ยนรวมกันได้ไม่เกิน
๕๐๐ ล้านดอลลาร์สหรัฐอเมริกา หรือเทียบเท่าตามอัตราตลาดต่อปี
(๓.๓)
ให้ศูนย์บริหารเงินทำธุรกรรมอนุพันธ์เพื่อบริหารความเสี่ยงจากอัตราแลกเปลี่ยนกับนิติบุคคลรับอนุญาตเพื่อศูนย์บริหารเงินหรือเพื่อกลุ่มบริษัทได้
โดยในกรณีที่เป็นการทำธุรกรรมอนุพันธ์เพื่อชำระหรือรับชำระค่าสินค้าหรือบริการ
ให้ศูนย์บริหารเงินทำธุรกรรมดังกล่าวได้โดยใช้ประมาณการรายได้หรือภาระผูกพันเงินตราต่างประเทศของกลุ่มบริษัทภายใน
๑ ปี
ให้ศูนย์บริหารเงินสามารถต่ออายุ
ไม่ต่ออายุ หรือยกเลิกธุรกรรมอนุพันธ์ดังกล่าวได้ตามหลักเกณฑ์ เงื่อนไข
และวิธีการที่เจ้าพนักงานกำหนด
ทั้งนี้ ในการต่ออายุ ไม่ต่ออายุ
หรือยกเลิกธุรกรรมอนุพันธ์ดังกล่าว ศูนย์บริหารเงินอาจทำกับนิติบุคคลรับอนุญาตที่เป็นคู่สัญญาเดิมหรือคู่สัญญาใหม่ได้
และต้องไม่เป็นการทำเพื่อเก็งกำไรจากอัตราแลกเปลี่ยน
โดยหากมีการหักกลบและรับจ่ายส่วนต่าง ให้หักกลบและรับจ่ายส่วนต่างเป็นเงินบาท
(๓.๔)
ในการซื้อ ขาย
แลกเปลี่ยนเงินตราต่างประเทศระหว่างศูนย์บริหารเงินกับกลุ่มบริษัทในประเทศไทย
ให้ตกลงอัตราแลกเปลี่ยนระหว่างกัน โดยให้ใช้อัตราแลกเปลี่ยนที่ใกล้เคียงกับอัตราแลกเปลี่ยนถัวเฉลี่ยที่นิติบุคคลรับอนุญาตใช้ซื้อขายกับลูกค้าที่เผยแพร่โดยธนาคารแห่งประเทศไทย
และให้ศูนย์บริหารเงินถือปฏิบัติดังนี้
(ก)
รับซื้อเงินตราต่างประเทศจากกลุ่มบริษัทในประเทศไทยได้ทุกกรณี
(ข)
ในการขายหรือแลกเปลี่ยนเงินตราต่างประเทศให้แก่กลุ่มบริษัทในประเทศไทย
ให้ขายหรือแลกเปลี่ยนเงินตราต่างประเทศได้ไม่เกินจำนวนตามเอกสารหลักฐานที่แสดงภาระผูกพันสกุลเงินตราต่างประเทศ
หรือตามวงเงินที่กำหนดในประกาศเจ้าพนักงานควบคุมการแลกเปลี่ยนเงิน เรื่อง
การกำหนดหลักเกณฑ์และวิธีปฏิบัติเกี่ยวกับการแลกเปลี่ยนเงิน ลงวันที่ ๓๑ มีนาคม
๒๕๔๗ และที่แก้ไขเพิ่มเติมโดยอนุโลม
ทั้งนี้
กลุ่มบริษัทในประเทศไทยสามารถรับหรือจ่ายเงินตราต่างประเทศกับศูนย์บริหารเงินตาม
(ก) และ (ข) ได้
(๓.๕)
ในการซื้อ ขาย แลกเปลี่ยนเงินตราต่างประเทศระหว่างศูนย์บริหารเงินกับกลุ่มบริษัทในต่างประเทศ
ให้ตกลงอัตราแลกเปลี่ยนระหว่างกัน
โดยให้ใช้อัตราแลกเปลี่ยนที่ใกล้เคียงกับอัตราแลกเปลี่ยนถัวเฉลี่ยที่นิติบุคคลรับอนุญาตใช้ซื้อขายกับลูกค้าที่เผยแพร่โดยธนาคารแห่งประเทศไทย
และให้ศูนย์บริหารเงินถือปฏิบัติดังนี้
(ก)
ในการรับซื้อเงินตราต่างประเทศและจ่ายเงินบาท
ให้แก่กลุ่มบริษัทในสาธารณรัฐสังคมนิยมเวียดนามและประเทศที่มีพรมแดนติดต่อกับประเทศไทย
ให้ศูนย์บริหารเงินตรวจสอบวัตถุประสงค์ของการใช้เงินบาทว่าต้องใช้เพื่อการค้าหรือการลงทุน
ในประเทศไทย สาธารณรัฐสังคมนิยมเวียดนามและประเทศที่มีพรมแดนติดต่อกับประเทศไทยเท่านั้น
 ทั้งนี้ ให้กลุ่มบริษัทในสาธารณรัฐสังคมนิยมเวียดนามและประเทศที่มีพรมแดนติดต่อกับประเทศไทยดังกล่าวฝากเงินบาทที่ซื้อจากศูนย์บริหารเงินเพื่อวัตถุประสงค์ข้างต้นเข้าบัญชีเงินบาทของบุคคลที่มีถิ่นที่อยู่นอกประเทศ
ดังต่อไปนี้ได้
๑.
คู่ค้าหรือผู้รับการลงทุน
ที่อยู่ในสาธารณรัฐสังคมนิยมเวียดนามและประเทศที่มีพรมแดนติดต่อกับประเทศไทย
๒.
กลุ่มบริษัทในสาธารณรัฐสังคมนิยมเวียดนามและประเทศที่มีพรมแดนติดต่อกับประเทศไทย
ที่ซื้อเงิน
๓.
ธนาคารในสาธารณรัฐสังคมนิยมเวียดนามและประเทศที่มีพรมแดนติดต่อกับประเทศไทย ที่เป็นผู้รับเงินเพื่อบุคคลตาม
๑. หรือ ๒.
(ข)
ในการขายหรือแลกเปลี่ยนเงินตราต่างประเทศให้แก่กลุ่มบริษัทในต่างประเทศให้ศูนย์บริหารเงินตรวจสอบแหล่งที่มาของเงินบาทที่นำมาขาย
หากนำมาจากบัญชีเงินบาทของบุคคลที่มีถิ่นที่อยู่นอกประเทศ
หรือเป็นเงินบาทที่ได้รับชำระเงินค่าสินค้าหรือบริการจากคู่ค้าในประเทศไทยให้ศูนย์บริหารเงินทำธุรกรรมดังกล่าวได้
(๔)
การบริหารสภาพคล่อง
(๔.๑)
ให้ศูนย์บริหารเงินกู้ยืมเงินตราต่างประเทศจากนิติบุคคลรับอนุญาตได้ทุกกรณี
(๔.๒)
ให้ศูนย์บริหารเงินกู้ยืมหรือให้กู้ยืมเงินตราต่างประเทศกับกลุ่มบริษัทในประเทศไทย
และให้กลุ่มบริษัทดังกล่าวชำระหรือรับชำระเงินตราต่างประเทศกับศูนย์บริหารเงินได้
(๔.๓)
ให้ศูนย์บริหารเงินกู้ยืมเงินจากนิติบุคคลในต่างประเทศได้
โดยต้องเป็นสกุลเงินตราต่างประเทศเท่านั้น
เว้นแต่การกู้ยืมเงินจากกลุ่มบริษัทในต่างประเทศ หรือบริษัทหรือสาขาในต่างประเทศ
หรือนิติบุคคลในสาธารณรัฐสังคมนิยมเวียดนามและประเทศที่มีพรมแดนติดต่อกับประเทศไทย
ให้ศูนย์บริหารเงินกู้ยืมเป็นเงินตราต่างประเทศหรือเป็นเงินบาทได้
(๔.๔)
ให้ศูนย์บริหารเงินออกและจำหน่ายตราสารทางการเงินสกุลเงินตราต่างประเทศในประเทศและต่างประเทศเพื่อการระดมเงินได้
 ทั้งนี้
ในกรณีที่ศูนย์บริหารเงินออกและจำหน่ายตราสารทางการเงินสกุลเงินตราต่างประเทศในประเทศ
จะต้องได้รับอนุญาตจากเจ้าพนักงานก่อน
(๔.๕)
ให้ศูนย์บริหารเงินให้กู้ยืมเงินแก่กลุ่มบริษัทในต่างประเทศ
หรือบริษัทหรือสาขาในต่างประเทศได้ โดยต้องเป็นสกุลเงินตราต่างประเทศเท่านั้น
ทั้งนี้
เว้นแต่การให้กู้ยืมเงินแก่กลุ่มบริษัทในต่างประเทศ
หรือบริษัทหรือสาขาในต่างประเทศ
ที่อยู่ในสาธารณรัฐสังคมนิยมเวียดนามและประเทศที่มีพรมแดนติดต่อกับประเทศไทยเพื่อการค้าหรือการลงทุน
ในประเทศไทย สาธารณรัฐสังคมนิยมเวียดนามและประเทศที่มีพรมแดนติดต่อกับประเทศไทย
ให้ศูนย์บริหารเงินให้กู้ยืมเป็นเงินบาทได้
และให้ศูนย์บริหารเงินฝากเงินบาทที่ให้กู้ยืมดังกล่าวเพื่อวัตถุประสงค์ข้างต้นเข้าบัญชีเงินบาทของบุคคลที่มีถิ่นที่อยู่นอกประเทศดังต่อไปนี้ได้
(ก)
คู่ค้าหรือผู้รับการลงทุนที่อยู่ในสาธารณรัฐสังคมนิยมเวียดนามและประเทศที่มีพรมแดนติดต่อกับประเทศไทย
(ข)
กลุ่มบริษัทในต่างประเทศ หรือบริษัทหรือสาขาในต่างประเทศที่อยู่ในสาธารณรัฐสังคมนิยมเวียดนามและประเทศที่มีพรมแดนติดต่อกับประเทศไทย
ที่กู้ยืมเงินจากศูนย์บริหารเงิน
(ค)
ธนาคารในสาธารณรัฐสังคมนิยมเวียดนามและประเทศที่มีพรมแดนติดต่อกับประเทศไทย
ที่เป็นผู้รับเงินเพื่อบุคคลตาม (ก) หรือ (ข)
(๔.๖)
ให้ศูนย์บริหารเงินฝากเงินตราต่างประเทศกับสถาบันการเงินในต่างประเทศหรือลงทุนในตราสารหนี้สกุลเงินตราต่างประเทศในต่างประเทศหรือตราสารทางการเงินสกุลเงินตราต่างประเทศที่ออกและจำหน่ายในประเทศ
โดยตราสารดังกล่าวต้องมีอายุคงเหลือไม่เกิน ๑ ปี  ทั้งนี้ ยอดคงค้างเฉลี่ยต่อเดือนของเงินฝากและเงินลงทุนดังกล่าว
ต้องไม่เกิน ๕๐๐ ล้านดอลลาร์สหรัฐอเมริกาหรือเทียบเท่าตามอัตราตลาด
(๔.๗) ให้ศูนย์บริหารเงินฝากเงินตราต่างประเทศกับนิติบุคคลรับอนุญาตได้
โดยให้ปฏิบัติตามข้อ ๗
ทั้งนี้
ให้ศูนย์บริหารเงินชำระภาระผูกพันที่เกิดจากการประกอบธุรกิจเป็นศูนย์บริหารเงินได้

ข้อ
๓  ให้ยกเลิกความในข้อ ๗
ของประกาศเจ้าพนักงานควบคุมการแลกเปลี่ยนเงิน เรื่อง
หลักเกณฑ์และวิธีปฏิบัติเกี่ยวกับศูนย์บริหารเงิน ลงวันที่ ๑๑ มิถุนายน พ.ศ. ๒๕๕๓
และที่แก้ไขเพิ่มเติม และให้ใช้ความต่อไปนี้แทน
ข้อ ๗ 
ให้ศูนย์บริหารเงินเปิดบัญชีเงินฝากเงินตราต่างประเทศกับนิติบุคคลรับอนุญาตเพื่อธุรกิจศูนย์บริหารเงินเท่านั้น
และให้แยกบัญชีเงินฝากดังกล่าวออกจากบัญชีเงินฝากเพื่อธุรกิจอื่นของบริษัทที่ประกอบธุรกิจเป็นศูนย์บริหารเงิน
พร้อมให้ระบุชื่อบัญชี เพื่อธุรกิจศูนย์บริหารเงิน ให้ชัดเจนด้วย โดยให้เปิดเป็นบัญชีประเภทแหล่งต่างประเทศ
โดยให้ศูนย์บริหารเงินแจ้งชื่อนิติบุคคลรับอนุญาตผู้รักษาบัญชีและหมายเลขบัญชีดังกล่าวต่อเจ้าพนักงาน
การฝากและถอนเงินตราต่างประเทศในบัญชีดังกล่าวให้ทำได้เพื่อวัตถุประสงค์ในการบริหารจัดการเงินตราต่างประเทศเพื่อศูนย์บริหารเงินหรือเพื่อกลุ่มบริษัทตามข้อ
๖ เท่านั้น และให้ศูนย์บริหารเงินปฏิบัติตามหลักเกณฑ์ดังนี้
(๑)
ให้ศูนย์บริหารเงินนำเงินตราต่างประเทศในกรณีดังต่อไปนี้ฝากเข้าบัญชีเงินฝากเงินตราต่างประเทศได้
(๑.๑)
เงินตราต่างประเทศอันเกิดจากแหล่งเงินได้ในต่างประเทศ
(๑.๒)
เงินตราต่างประเทศที่ซื้อ แลกเปลี่ยน หรือกู้ยืมจากนิติบุคคลรับอนุญาต
(๑.๓)
เงินตราต่างประเทศที่รับโอนมาจากบัญชีเงินฝากเงินตราต่างประเทศของบุคคลที่มีถิ่นที่อยู่นอกประเทศ
(๑.๔)
เงินตราต่างประเทศที่ได้รับคืนจากการลงทุนในตราสารทางการเงินสกุลเงินตราต่างประเทศที่ออกและจำหน่ายในประเทศ
และเงินผลประโยชน์จากการลงทุนดังกล่าว
(๑.๕)
เงินตราต่างประเทศที่รับโอนมาจากบัญชีเงินฝากเงินตราต่างประเทศบัญชีอื่นของศูนย์บริหารเงิน
(๑.๖)
เงินตราต่างประเทศที่รับโอนมาจากบัญชีเงินฝากเงินตราต่างประเทศของกลุ่มบริษัทในประเทศไทย
เพื่อการชำระเงินระหว่างศูนย์บริหารเงินกับกลุ่มบริษัทในประเทศไทยตามข้อ ๖ (๑) และ
(๒)
(๑.๗)
เงินตราต่างประเทศที่รับโอนมาจากบัญชีเงินฝากเงินตราต่างประเทศของกลุ่มบริษัทในประเทศไทยประเภทแหล่งต่างประเทศ
เพื่อการชำระเงินระหว่างศูนย์บริหารเงินกับกลุ่มบริษัทในประเทศไทยตามข้อ ๖
(๓.๔) และ (๔.๒)
(๑.๘)
เงินตราต่างประเทศที่รับโอนมาจากบัญชีเงินฝากเงินตราต่างประเทศของบุคคลในประเทศไทยที่เป็นคู่ค้ากับกลุ่มบริษัทในต่างประเทศ
เพื่อการชำระเงินระหว่างศูนย์บริหารเงินกับบุคคลในประเทศไทยที่เป็นคู่ค้าดังกล่าวตามข้อ
๖ (๑) และ (๒)
(๒)
ให้ศูนย์บริหารเงินถอนเงินตราต่างประเทศจากบัญชีเงินฝากเงินตราต่างประเทศได้เพื่อวัตถุประสงค์
ดังต่อไปนี้
(๒.๑)
ชำระภาระผูกพันของตน หรือของกลุ่มบริษัท
(๒.๒)
ขายหรือแลกเปลี่ยนกับกลุ่มบริษัท
(๒.๓)
ฝากเงินตราต่างประเทศกับสถาบันการเงินในต่างประเทศ
(๒.๔)
ขายหรือแลกเปลี่ยนกับนิติบุคคลรับอนุญาต
(๒.๕)
ฝากเข้าบัญชีเงินฝากเงินตราต่างประเทศบัญชีอื่นของศูนย์บริหารเงิน
(๒.๖) ฝากเข้าบัญชีเงินฝากเงินตราต่างประเทศของกลุ่มบริษัทในประเทศไทยเพื่อการชำระเงินระหว่างศูนย์บริหารเงินกับกลุ่มบริษัทในประเทศไทยตามข้อ
๖ (๑) (๒) (๓.๔) และ (๔.๒)  ทั้งนี้
กรณีศูนย์บริหารเงินขายหรือแลกเปลี่ยนเงินตราต่างประเทศให้แก่กลุ่มบริษัทในประเทศไทยตามข้อ ๖ (๓.๔) หรือให้กู้ยืมเงินตราต่างประเทศแก่กลุ่มบริษัทในประเทศไทยตามข้อ
๖ (๔.๒) ให้ฝากเข้าบัญชีเงินฝากเงินตราต่างประเทศของกลุ่มบริษัทในประเทศไทยประเภทแหล่งในประเทศแบบมีภาระผูกพันเท่านั้น
(๒.๗)
ฝากเข้าบัญชีเงินฝากเงินตราต่างประเทศของบุคคลในประเทศไทยที่เป็นคู่ค้ากับกลุ่มบริษัทในต่างประเทศ
เพื่อการชำระเงินระหว่างศูนย์บริหารเงินกับบุคคลในประเทศไทยที่เป็นคู่ค้าดังกล่าวตามข้อ
๖ (๑) และ (๒)
ทั้งนี้
ให้บุคคลที่มีถิ่นที่อยู่นอกประเทศ กลุ่มบริษัทในประเทศไทย
และคู่ค้าในประเทศไทยดำเนินการ ดังต่อไปนี้ได้
(๑.๑)
ให้บุคคลที่มีถิ่นที่อยู่นอกประเทศนำเงินตราต่างประเทศที่ศูนย์บริหารเงินชำระภาระผูกพันของศูนย์บริหารเงินหรือของกลุ่มบริษัท
ฝากเข้าบัญชีเงินฝากเงินตราต่างประเทศของตนได้
(๑.๒)
ให้บุคคลที่มีถิ่นที่อยู่นอกประเทศที่เป็นกลุ่มบริษัทในต่างประเทศนำเงินตราต่างประเทศที่ศูนย์บริหารเงินชำระภาระผูกพันของศูนย์บริหารเงินหรือของกลุ่มบริษัท
และเงินตราต่างประเทศที่กลุ่มบริษัทในต่างประเทศซื้อหรือแลกเปลี่ยนจากศูนย์บริหารเงิน
ฝากเข้าบัญชีเงินฝากเงินตราต่างประเทศของตนได้
(๑.๓)
ให้กลุ่มบริษัทในประเทศไทยนำเงินตราต่างประเทศที่รับโอนมาจากบัญชีเงินฝากเงินตราต่างประเทศของศูนย์บริหารเงินตามข้อ
๗ วรรคหนึ่ง (๒.๖)
เข้าฝากในบัญชีเงินฝากเงินตราต่างประเทศของตนได้ตามเงื่อนไขที่กำหนด
และให้กลุ่มบริษัทในประเทศไทยถอนเงินจากบัญชีเงินฝากเงินตราต่างประเทศของตนเพื่อฝากเข้าบัญชีเงินฝากเงินตราต่างประเทศของศูนย์บริหารเงินตามเงื่อนไขที่กำหนดในข้อ
๗ วรรคหนึ่ง (๑.๖) และ (๑.๗) ได้
(๑.๔)
ให้บุคคลในประเทศที่เป็นคู่ค้ากับกลุ่มบริษัทในต่างประเทศนำเงินตราต่างประเทศที่รับโอนมาจากบัญชีเงินฝากเงินตราต่างประเทศของศูนย์บริหารเงินตามข้อ
๗ วรรคหนึ่ง (๒.๗) เข้าฝากในบัญชีเงินฝากเงินตราต่างประเทศของตนได้ตามเงื่อนไขที่กำหนด
และให้บุคคลในประเทศที่เป็นคู่ค้ากับกลุ่มบริษัทในต่างประเทศถอนเงินจากบัญชีเงินฝากเงินตราต่างประเทศของตนเพื่อฝากเข้าบัญชีเงินฝากเงินตราต่างประเทศของศูนย์บริหารเงินตามเงื่อนไขที่กำหนดในข้อ
๗ วรรคหนึ่ง (๑.๘) ได้

ข้อ
๔  ประกาศฉบับนี้ให้ใช้บังคับตั้งแต่วันที่ ๒๘
กรกฎาคม พ.ศ. ๒๕๕๙ เป็นต้นไป

ประกาศ ณ วันที่ ๒๙
มิถุนายน พ.ศ. ๒๕๕๙
จันทวรรณ  สุจริตกุล
เจ้าพนักงานควบคุมการแลกเปลี่ยนเงิน

ปุณิกา/ปริยานุช/จัดทำ
๒๗ กรกฎาคม
๒๕๕๙

นุสรา/ตรวจ
๒๘ ตุลาคม ๒๕๕๙

[๑] ราชกิจจานุเบกษา
เล่ม ๑๓๓/ตอนพิเศษ ๑๖๓ ง/หน้า ๑๔/๒๕ กรกฎาคม ๒๕๕๙